চ্যাম্পিয়ন্স ট্রফিতে নিরাপত্তা দিতে অনীহা, বরখাস্ত শতাধিক পুলিশকর্মী

ওয়েব ডেস্ক: চ্যাম্পিয়ন্স ট্রফির (ICC Champions Trophy 2025) আয়োজন করেও স্বস্তিতে নেই পাকিস্তান (Pakistan)। ইতিমধ্যে টুর্নামেন্ট থেকে বিদায় নিয়েছে দল। কিন্তু তার আগে থেকেই একাধিক বিষয়ে বিতর্কের সম্মুখীন হয়েছে পাকিস্তান ক্রিকেট বোর্ড (PCB)। আর এবার নিরাপত্তা ইস্যুতে চরম সংকটে পাক ক্রিকেট বোর্ড। কারণ চ্যাম্পিয়ন্স ট্রফির নিরাপত্তার দায়িত্ব পালনে অনীহা দেখানোর অভিযোগে পাকিস্তানের পঞ্জাব পুলিশের শতাধিক পুলিশকর্মী ও আধিকারিককে বরখাস্ত (Suspended) করা হল।

পাকিস্তানের পঞ্জাব প্রদেশের পুলিশ সূত্রে জানা গিয়েছে, করাচি, লাহোর এবং রাওয়ালপিন্ডির তিনটি ভেনুতে চ্যাম্পিয়ন্স ট্রফির ম্যাচ আয়োজন করা হলেও নিরাপত্তার দায়িত্ব পালনে অনীহা দেখান অনেক পুলিশকর্মী। বিশেষ করে লাহোরের গদ্দাফি স্টেডিয়ামের নিরাপত্তা ব্যবস্থা ঘিরেই বিতর্কের সূত্রপাত ঘটে। সেখানে তাঁদের টিম হোটেল থেকে স্টেডিয়াম পর্যন্ত খেলোয়াড়দের নিরাপত্তার দায়িত্ব দেওয়া হয়েছিল। তাঁদের মধ্যে কেউ কেউ সরাসরি ডিউটি করতে অস্বীকার করেন, আবার অনেকেই কোনও নোটিশ না দিয়েই অনুপস্থিত থাকেন।

আরও পড়ুন: আমেরিকার অভিবাসন নীতিতে বড় পরিবর্তন! আসতে চলেছে ‘গোল্ড কার্ড’

পঞ্জাব পুলিশের উচ্চপদস্থ এক আধিকারিক জানিয়েছেন, বিষয়টি পুলিশের ইন্সপেক্টর জেনারেল উসমান আনোয়ারের নজরে আনা হলে তিনি সঙ্গে সঙ্গে কড়া ব্যবস্থা নেওয়ার নির্দেশ দেন। তাঁর বক্তব্য, “এখানে কোনও গাফিলতির সুযোগ নেই। চ্যাম্পিয়ন্স ট্রফির মতো আন্তর্জাতিক প্রতিযোগিতা সফলভাবে আয়োজন করাই আমাদের প্রধান লক্ষ্য।”

আইজিপির নির্দেশের পর শতাধিক পুলিশকর্মীকে বরখাস্ত করা হয়েছে। তবে তাঁদের নিরাপত্তা দায়িত্ব পালনে অনীহা দেখানোর কারণ সরকারি ভাবে জানানো হয়নি। তবে অভ্যন্তরীণ সূত্রের দাবি, দীর্ঘ সময় ধরে কাজের চাপ ও টানা ডিউটির কারণেই অনেকে এই সিদ্ধান্ত নিয়েছেন।

দেখুন আরও খবর: